**Informatīvais ziņojums**

**“Par cilvēkresursu nodrošināšanu**

**valsts informācijas un komunikācijas tehnoloģiju**

**platformu uzturēšanai”**

Sagatavoja:

Vides aizsardzības un reģionālās attīstības ministrija

2019. gads

# **Ievads**

Darbības programmas “Izaugsme un nodarbinātība” 2014.-2020. gada plānošanas periodam (atbalstīta ar Ministru kabineta (turpmāk – MK) 2015. gada 4. februāra rīkojumu Nr.62 “Par Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmu “Izaugsme un nodarbinātība””) viens no prioritārajiem attīstības virzieniem ir “IKT pieejamība, e-pārvalde un pakalpojumi”, kas paredz centralizētu informācijas un komunikācijas tehnoloģiju (turpmāk – IKT) platformu izveidi kā centralizētu IKT kopumu ar mērķi nodrošināt viena vai vairāku funkcionāli saistītu IKT pakalpojumu centralizētu sniegšanu, t.sk. informācijas sistēmu (turpmāk – IS) darbības nodrošināšanu, kas ļauj padarīt racionālāku un resursu ziņā efektīvāku IKT koplietošanas platformu izmantošanu.

Informatīvais ziņojums (turpmāk – Ziņojums) izstrādāts, lai atspoguļotu Valsts reģionālās attīstības aģentūras (turpmāk – VRAA) uzturēto centralizēto platformu radīto ietaupījumu valsts pārvaldē, informētu par šo platformu arvien pieaugošo izmantošanas intensitāti, kā arī to uzturēšanai un attīstībai nepieciešamo finansējumu un cilvēkresursiem gan šobrīd, gan pēc Eiropas Reģionālās attīstības fonda (turpmāk – ERAF) projektu īstenošanas beigām. Ņemot vērā to, ka valsts pārvalde kopumā attīstās centralizācijas virzienā, padarot pakalpojumu izmantošanu racionālāku un resursu ziņā efektīvāku, ieviešot e-pārvaldi, tai skaitā izmantojot koplietošanas platformas, to uzturēšanai un attīstībai šobrīd pieejamie cilvēkresursi ir nepietiekami, līdz ar to aktuāls ir jautājums par VRAA kapacitātes stiprināšanu un celšanu, ņemot vērā, ka VRAA nodrošina virkni valsts IKT koplietošanas platformu uzturēšanu. Turklāt atbilstoši MK noteikumu Nr.653[[1]](#footnote-1) 32.punktam finansējuma saņēmējs un sadarbības partneris ir tieši atbildīgs par projekta īstenošanu un rezultātu uzturēšanu vismaz piecus gadus pēc projekta īstenošanas, attiecīgi, īstenojot Eiropas Reģionālās attīstības fonda līdzfinansētus informācijas un komunikācijas tehnoloģiju projektus, ir nepieciešams nodrošināt valsts budžeta finansējumu projektu ietvaros radīto rezultātu uzturēšanu vismaz piecus gadus pēc projektu īstenošanas beigām.

Ziņojumā analizēti noteiktā laikposmā radītie un prognozējamie ieguvumi no šādu VRAA nodrošināto platformu izmantošanas:

* Elektronisko iepirkumu sistēma (1.pielikums);
* Oficiālās elektroniskās adreses informācijas sistēma (2.pielikums);
* Vienotās pieteikšanās modulis (3.pielikums), tajā skaitā, elektroniskā identifikācija un uzticamības pakalpojumi elektronisko darījumu veikšanai iekšējā tirgū (eIDAS);
* Valsts un pašvaldību iestāžu tīmekļvietņu vienotā platforma (4.pielikums);
* E-rēķinu aprites risinājums (5.pielikums).

Tā kā pārresoru koplietošanas pakalpojumu personāla nodrošinājuma un finansēšanas jautājums ir plašāks par šajā Ziņojumā izskatīto konkrēto VRAA nodrošināto koplietošanas platformu resursu nodrošinājumu, turpmāk tiks apkopota informācija arī par citu koplietošanas platformu un pakalpojumu radītajiem ietaupījumiem un piedāvāti risinājumi ilgtspējīgam pārresoru koplietošanas pakalpojumu resursu plānošanas un pārvaldības modelim.

# **VRAA koplietošanas komponentes un to nodrošināto resursu ekonomija un ietaupījumi**

VRAA uzturētās IKT platformas, ņemot vērā to izmantošanas pieaugumu, šobrīd jau nodrošina un turpmākajos gados nodrošinās iestāžu resursu ekonomiju. Tāpat arī jaunie koplietošanas risinājumi (platformas), kas pašlaik vēl ir izstrādes stadijā, pēc to pabeigšanas, ļaus iestādēm savus resursus ietaupīt.

Turpmāk 1.tabulā ir atspoguļoti iestāžu ieguvumi, kas rodas, iestādēm izmantojot IKT koplietošanas risinājumus. Ziņojumā analizētajās piecās platformās ir apkopota informācija par ieguvumu nodrošināto resursu ekonomiju.

*1.tabula*

|  |  |  |  |  |
| --- | --- | --- | --- | --- |
|  **Nr.****p/k** | **Koplietošanas platforma vai pakalpojums** | **Iestāžu ieguvumi un to veidošanās, izmantojot koplietošanas platformu vai pakalpojumu** | **Cilvēkresursu ekonomija** **(amata vietas/ atlīdzība *(euro))*** | **Nepieciešamais cilvēkresurss risinājumu uzturēšanai** **(amata vietas/ atlīdzība *(euro))*** |
| 1. | Elektronisko iepirkumu sistēma *(sk. 1.pielikumu)* | Preču vai pakalpojumu iegādei Elektronisko iepirkumu sistēmas (turpmāk – EIS) e-pasūtījumu apakšsistēmā jebkuram darījumam vidēji tiek patērētas tikai 2 cilvēkdienas, kas dod ietaupījumu uz vienu preču grupu (katalogu) 25 cilvēkdienas, jo saskaņā ar Eiropas Komisijas novērtējuma ziņojumu[[2]](#footnote-2), Latvijā vidējais cilvēkdienu skaits, ko pasūtītājs patērē vienam iepirkumam, ir 27 cilvēkdienas.  | 24,63 / 418 702,78 | 8 / 216 997 |
| 2. | Oficiālās elektroniskās adreses informācijas sistēma *(sk. 2.pielikumu)* | Oficiālā elektroniskā adrese (turpmāk - e-adrese) kā valsts pārvaldē vienots risinājums tiek ieviests, lai elektroniskā vidē nodrošinātu garantētu, drošu un ērtu oficiālo saziņu starp valsts iestādēm un privātpersonām. Ieguvumi, ieviešot oficiālo elektronisko adresi, rodas, jo nav nepieciešams resursu patēriņš personas aktuālo kontaktu vai adreses noskaidrošanai un tradicionālo (t.s. ierakstīto) vēstuļu sagatavošanai un nosūtīšanai pa pastu.  | 8,37 / 198 453,42  | 5 / 147 047 |
| 3. | Vienotās pieteikšanās modulis *(sk. 3.pielikumu)* | Izmantojot vienotās pieteikšanās risinājumu, iestādēm nav nepieciešams slēgt līgumus un nodrošināt tehnoloģisko sadarbību ar katru atsevišķo elektroniskās identifikācijas pakalpojumu sniedzēju. Papildus tam, tiek būtiski samazināts to izmaiņu apjoms, ko iestādēm – e-pakalpojumu sniedzējām ir jāveic, lai nodrošinātu e-pakalpojumu pārrobežu pieejamību, saskaņā ar eIDAS regulas[[3]](#footnote-3) prasībām.  | 6.35 / 141 458,73  | 4 / 117 637 |
| 4. | Valsts un pašvaldību iestāžu tīmekļvietņuvienotā platforma *(sk. 4.pielikumu)* | Izmantojot Valsts un pašvaldību iestāžu tīmekļvietņuvienoto platformu (turpmāk – tīmekļvietņu vienotā platforma), radikāli samazināsies gan tīmekļa vietņu tehnoloģiskās uzturēšanas, gan arī standarta sadaļu (iepirkumi, kontakti u.c.) satura uzturēšanas resursu patēriņš, vidēji iestādē radot 29.4 cilvēkdienu darba ekonomiju gadā. Līdz 2021. gadam tīmekļvietņu vienotajā platformā izvietojot paredzētās 60 iestāžu tīmekļvietnes, tādējādi kopumā radot 7 pilnu slodžu ekonomiju.  | 7,35 / 168 784,35  | 4 / 113 431 |
| 5. | E-rēķinu aprites risinājums *(sk. 5.pielikumu)* | Izmantojot E-rēķinu aprites risinājumu, iestādēm nav nepieciešams veikt iepirkumus un slēgt līgumus par e-rēķinu aprites nodrošināšanu caur PEPPOL (*Pan-European Public Procurement On-Line*). | 3,55 /68 033,83 | 2 / 61 313 |
| **Kopā:** | **50,25 / 995 434,11** | **23 / 656 425** |

Aprēķinātais ietaupījums rodas attiecībā uz atbalsta funkciju nodrošināšanu saistīto personālu (lietvežu, iepirkuma speciālistu, juristu u.tml.), nevis attiecībā uz informācijas tehnoloģiju personālu.

# **Nepieciešamie resursi valsts informācijas un komunikācijas tehnoloģiju platformu uzturēšanai**

Lai varētu kvalitatīvi nodrošināt šajā Ziņojumā minēto valsts IKT platformu uzturēšanu un attīstību, VRAA nepieciešams piesaistīt papildu cilvēkresursus, kas nepieciešami ne tikai pēc ERAF projektu īstenošanas beigām, bet jau pašlaik. Katras platformas izmantošanas intensitāte un tās izmantošanas pieaugums, kā arī platformu uzturēšanai nepieciešamo cilvēkresursu skaits un tam nepieciešamais finansējums ir atspoguļots šī Ziņojuma 1.-5.pielikumā.

Cilvēkresursu apjoms, kas šobrīd nodrošina IKT koplietošanas platformu darbību, papildus nepieciešamie cilvēkresursi papildus uzdevumu veikšanai un tam nepieciešamie finanšu līdzekļi, kā arī uzdevumi, kurus nav iespējams veikt esošo resursu ietvaros, atspoguļoti 2.tabulā.

*2.tabula*

|  |  |  |  |  |
| --- | --- | --- | --- | --- |
| **Nr. p/k** | **Koplietošanas risinājums/ platformas nosaukums** | **VRAA cilvēkresursu apjoms, kas šobrīd nodrošina IKT platformu (koplietošanas risinājumu) darbību** | **Papildus nepieciešamie cilvēkresursi papildus uzdevumu veikšanai** | **Uzdevumi, kurus nav iespējams veikt esošo cilvēkresursu (amata vietu) ietvaros** |
| 1. | Elektronisko iepirkumu sistēma *(sk. 1.pielikumu)* | 10 | 8 | EIS e-katalogu darījumu rezultātā piegādāto preču izlases kārtā veicamās kontroles un preču grupu uzturēšana, sistēmas uzturēšana un attīstība - sākot ar 2020.gadu. |
| 2. | Oficiālās elektroniskās adreses informācijas sistēma *(sk. 2.pielikumu)* | 2[[4]](#footnote-4) | 5 | Oficiālās elektroniskās adreses informācijas sistēmas uzturēšana un attīstība pēc 2019. gada 24. novembra. |
| 3. | Vienotās pieteikšanās modulis *(sk. 3.pielikumu)* | 2[[5]](#footnote-5) | 4 | Pilnvērtīga Vienotās pieteikšanās modeļa risinājuma, iekļaujot eIDAS autentifikācijas risinājuma, uzturēšana un attīstība sākot ar 2020. gada 1.decembri |
| 4. | Valsts un pašvaldību iestāžu tīmekļvietņuvienotā platforma *(sk. 4.pielikumu)* | 0 | 4 | Risinājuma uzturēšana un attīstība. |
| 5. | E-rēķinu aprites risinājums *(sk. 5.pielikumu)* | 0 | 2 | E-rēķinu aprites risinājuma uzturēšana un attīstība.  |
| **Kopā:** |  | **14** | **23** |  |

Ietaupītā darba laika apjoms ir aprēķināts, sadalot saskaņā ar Ziņojuma pielikumos Nr. 1. – Nr. 5. aprakstītajām metodēm aprēķināto summāro ietaupījumu proporcionāli pa nozaru ministrijām, atbilstoši aprēķiniem, kas ir atspoguļoti Ziņojuma pielikumā Nr.6.

Šobrīd IKT koplietošanas platformu un IS uzturēšana daļēji tiek veikta ERAF īstenoto projektu finansējuma ietvaros, tai skaitā arī amata vietu finansējums šo darbu veikšanai, kā arī daļēji no VARAM resora IT atbalsta līdzekļiem. Vienlaikus ir norādāms, ka amata vietas platformu un IS uzturēšanai ir izveidotas uz šo ERAF projektu īstenošanas laiku, tādējādi, beidzoties ERAF projektu īstenošanas termiņiem, pastāv būtisks risks šo IS un IKT platformu uzturēšanas nodrošināšanai tieši no cilvēkresursu viedokļa.

Nepieciešamais papildu finansējums minēto piecu platformu uzturēšanai un turpmākai attīstīšanai, un papildu amata vietu skaits sadalījumā pa gadiem ir sniegts 3.tabulā.

*3. tabula.*

*Nepieciešamais papildu finansējums un papildu amata vietu skaits sadalījumā pa gadiem*

|  |  |  |  |
| --- | --- | --- | --- |
| **Pozīcija** | **2020. gads** | **2021. gads** | **2022. gads un turpmāk** |
| Atlīdzība | 474 372 | 656 425 | 656 425 |
| Darbavietu izveide | 33 324 | 8 331 | 0 |
| Darbavietas uzturēšana | 52 183 | 68 882 | 68 882 |
| **Finansējums kopā** | **559 879** | **733 638** | **725 307** |
| **Amata vietu skaits** | **19** | **23** | **23** |

Izrietoši koplietošanas platformu uzturēšanai ir nepieciešamas 23 papildu amata vietas, no tām 2020. gadā - 19 amata vietas ar tām paredzēto finansējumu.

Ņemot vērā koplietošanas platformu darbības nodrošināšanas specifiku, VRAA neplāno organizēt darbinieku pārcelšanu no citām institūcijām. Vienlaikus tas neizslēdz iespēju atsevišķos gadījumos darbiniekiem, kuru kvalifikācijas atbilst izvirzītajām prasībām, individuāli pieteikties ar koplietošanas platformu darbināšanu saistītu amata pienākumu izpildei.

Vides aizsardzības un reģionālās attīstības ministrijā (turpmāk – VARAM) un tās padotības iestādēs jau ir veikta IKT un atbalsta funkciju centralizācija, IKT atbalsta un IKT drošības pārvaldības funkcijas centralizēti nodrošinot VRAA. Tā, piemēram, IKT drošības pārvaldības funkcijas 7 VARAM padotības iestādēm centralizēti nodrošina 2 VRAA speciālisti. Kopumā, centralizējot uz VRAA IKT atbalsta funkcijas uz VRAA no VARAM un padotības iestādēm tika pārcelti 9 amatu vietas. Ņemot vērā koplietošanas platformu darbības nodrošināšanas augsto prioritāti, daļa no konsolidētajām kompetencēm (vismaz 2 no 9) faktiski tiek izmantotas koplietošanas platformu attīstībai un darbības nodrošināšanai.

Vides aizsardzības un reģionālās attīstības ministrs J. Pūce

Edgars Cīrulis, 67079076

edgars.cirulis@vraa.gov.lv

Vineta Brūvere, 67026575

vineta.bruvere@varam.gov.lv

Vita Vodinska, 67082898

vita.vodinska@mk.gov.lv

1. Ministru kabineta 2015. gada 17. novembra noteikumi Nr.653 “Darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” [↑](#footnote-ref-1)
2. “Impact and Effectiveness of EU Public Procurement Legislation” (27.06.2011), kas joprojām ir aktuāls, jo Latvijā šobrīd spēkā esošā iepirkumu procedūru norises kārtība pēc būtības nav mainījusies salīdzinājumā ar to, kāda tā bija 2011. gadā). Konkrētā norādi skat. ziņojuma 127. lpp. [↑](#footnote-ref-2)
3. Eiropas Parlamenta un Padomes 2014. gada 23. jūlija Regula (ES) Nr.910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK [↑](#footnote-ref-3)
4. tikai uz risinājuma ieviešanu līdz 2019. gada 24. novembrim [↑](#footnote-ref-4)
5. līdz projektu “Vienotā datu telpa” (līgums Nr. 2.2.1.1/17/I/09) un “Pakalpojumu sniegšanas un pārvaldības platforma” (līgums Nr. 2.2.1.1/17/I/015) īstenošanas beigām - 2020. gada 30. novembrim [↑](#footnote-ref-5)